за надзор върху безопасността, така че да изпълнява адекватно такава разширена отговорност за надзор в такива кратки срокове и над толкова голям брой въздухоплавателни средства.
 (11)
 На 21 март 2022 г., в съответствие с член 3, параграф 2 от Регламент (ЕО) No 473/2006 (4), Комисията информира FATA за сериозните си опасения във връзка с надзора върху авиационната безопасност в Русия и за основните факти и съображения, които биха могли да послужат като основание за решение за налагане на оперативна забрана на въздушни превозвачи, сертифицирани от FATA, в рамките на Съюза.
 (12)
 Комисията предостави възможност на FATA да представи писмени коментари и да направи устно изложение на 5 април 2022 г. пред Комисията и Комитета на ЕС за авиационна безопасност. От FATA беше поискано да посочи до 1 април 2022 г. дали възнамерява да се възползва от правото си на защита и дали желае да се яви пред Комитета на ЕС за авиационна безопасност.
 (13)
 На 21 март 2022 г. Комисията информира Комитета на ЕС за авиационна безопасност за текущите съвместни консултации с FATA в рамките на Регламент (ЕО) No 2111/2005 и Регламент (ЕО) No 473/2006 на Комисията.
 (14)
 На 31 март 2022 г. в писмо, адресирано до Комисията, FATA информира, че отхвърля твърденията, свързани с показателите за безопасност на сертифицираните от FATA въздушни превозвачи, и че счита, че изпълнява в пълна степен отговорностите, наложени на договарящите се държави по ИКАО. FATA обаче не предостави никакви доказателства или информация в подкрепа на твърденията си и не доказа как изпълнява своите регулаторни функции и задължения, съдържащи се в приложение 8 към Чикагската конвенция, по-специално по отношение на въздушните превозвачи, експлоатиращи въздухоплавателните средства, посочени в съображения 4 и 5.
 (15)
 На 1 април 2022 г. Комисията отбеляза, че FATA не е посочила, както се изисква в писмото на Комисията, изпратено на FATA на 21 март 2022 г., намерението си да се възползва от правото си на защита, предвидено в Регламент (ЕО) No 2111/2005.
 (16)
 На 5 април 2022 г. Комитетът на ЕС за авиационна безопасност проведе заседание, за да обсъди положението с показателите за безопасност на сертифицираните от FATA въздушни превозвачи, както и способността на FATA да спазва международните стандарти за авиационна безопасност. Комитетът на ЕС за авиационна безопасност отбеляза нарушенията на Чикагската конвенция, посочени в съображения 6 и 7, както и нарушаването на приложимите международни стандарти за безопасност на гражданското въздухоплаване, посочено в съображение 10. Той също така отбеляза липсата на готовност за сътрудничество с Комисията и държавите — членки на ЕС, по въпроса за капацитета на FATA и на сертифицираните от нея въздушни превозвачи, за да се гарантира поддържането на летателната годност и оперативната безопасност на флота на въздушните превозвачи, включително въздухоплавателните средства, посочени в съображения 4 и 5.
 (17)
 Допълнително бе разгледано и последващото въздействие на ограничителните мерки, произтичащи от Регламент (ЕС) 2022/328 на Съвета (5) за изменение на Регламент (ЕС) No 833/2014, и по-специално краткосрочното оперативно въздействие на ограничения достъп до актуализациите на навигационните бази данни и базите данни на системите за предупреждение за опасно сближение със земята, като